ঋচীক এখন একা-একা মাঠের ওই অন্ধকারে যেতে ভয় পাচ্ছে। অথচ ওর ঠাণ্ডাও লাগছে খুব। বন্ধুরা সবাই ক্যাম্পফায়ারে মেতে আছে। বললেও কেউ যাবে না। আবার ও ভয় পাচ্ছে একা ওই অন্ধকারে যেতে শুনলে ওরা হাসবে। ঋচীককে ক্ষ্যাপাবে। ক্যাম্পফায়ারে আগুনের শিখা জ্বলছে লক লক করে। অরুণাংশু স্যার আবার একটা মজার জোকস্‌ বলে খুব হাসালেন সবাইকে। সবাই হাসছে। হাততালি দিচ্ছে। কিন্তু ঋচীক একটুও হাসতে পারল না। হাততালিও দিতে পারল না। কানপট্টিটা ওর বড় দরকার। বড্ড ঠাণ্ডা। হি হি করে কাঁপছে ঋচীক।